Þingræður haldnar á Alþingi Íslendinga



Ég sé, að það hefur verið gerð svo gagnger breyting á þessu frv. í Nd., að mér finnst ekki rétt, að það verði afgr. sem lög frá Alþ., án þess að það fái frekari athugun í nefnd, og vildi því leggja til, að málinu yrði frestað og hv. n. sæi sér fært að taka málið til athugunar á ný.

Forseti (GíslJ): Út af ummælum hv. 2. landsk. vil ég taka það fram að það hefur verið haft samráð við n. frá hv. , Nd. Ég sé því ekki ástæðu til þess að vísa málinu til n., nema því aðeins að hv. þm. vilji halda fast fram að fá atkvgr. um það. Var það till. frá hv. þm., sem hann óskar að sé borin upp til atkv.? 



Ég hefði kosið, að það yrðu gerðar breytingar á þessu frv. Ég tel, að það hafi verið gerðar slíkar gerbreytingar á frv. í hv. Nd., að það sé mjög erfitt fyrir þessa d. að afgreiða málið sem lög frá Alþ., án þess að það fái nánari athugun, og greiði því ekki atkv.



Ég tel, að frv. hafi verið stórskemmt með þeirri breytingu, sem á því er gerð í Nd., og sú breyting gangi sérstaklega út yfir þá, sem sízt skyldi, þ.e.a.s. þá, sem ekki hafa rétt til annarra eftirlauna en lífeyrirs, sem almannatryggingalögin veita. Hins vegar, þar sem ég veit, að meiri hl. þings vill afgreiða málið nú, áður en þinghlé hefst, og þar sem ég tel sjálfsagt, að þetta atriði verði endurskoðað á næsta ári, einnig í sambandi við endurskoðun almannatryggingalaganna, þá mun ég þó greiða frv. atkvæði þrátt fyrir þennan ágalla á því.



Herra forseti. Ég segi já, og það byggist á því, að þingfararkaup alþm. undanfarin 8 ár hefur verið greitt ólöglega og ekki fylgt neinum lögum. Með því að setja þessi lög, þá vænti ég, að það verði greitt löglega hér eftir, og þess vegna segi ég já, enda þótt ég sé ósamþykkur sumum ákvæðum frumvarpsins.



Ég er sammála því, að frv. sé allmikið skemmt með niðurfellingu á 12. gr., en í trausti þess, að um þetta verði samkomulag síðar, vil ég þó ekki vera á móti frv. og segi því já.



Ég vil nú fyrst og fremst þakka hæstv. dómsmrh. fyrir þær upplýsingar, sem hann gaf gagnvart Kvíabryggju, og trúi því vel, að fyrir honum vaki ekki, að þangað fari sérstaklega menn, sem þurfa að fara þangað sem drykkjumenn. Þó mun það nú reynast svo, að oft fer það saman, að menn eiga að sendast þangað til þess að vinna af sér barnsmeðlög og þeir þurfi líka að komast burt frá vini til lækninga. En ég fékk ekkert svar viðvíkjandi Úlfarsá. Ég veit vel, að það er lítið pláss þar, og hafa fáir menn verið þar. Það var ekki talað um þegar hún var stofnuð, að það mundi þurfa rúm nema fyrir svona 6–10 manns, og þegar hún var tekin og hælið var flutt frá Kumbaravogi og svo Kaldaðarnesi og svo áfram, - það er nú búið að flytja það hingað og þangað, - þá var talið, að hún væri fullnægjandi, og ég held það hafi komið til þingsins álitsgerð bæði landlæknis og Helga Tómassonar um það mál á sínum tíma. Nú er ég ekki alveg hreint viss um nema þá greini hér eitthvað á, þá lærðu menn, sumir þeirra haldi, að það þurfi alveg tvö sjálfstæð hæli, annað hæli, sem á séu þeir, sem þeir kalla ólæknandi drykkjusjúklinga, en á hinu séu þeir, sem þurfi að vera skemmri tíma og von sé um að hægt sé að koma aftur það á laggirnar, að þeir geti orðið starfandi þegnar í þjóðfélaginu, en ekki bara illgresi þar, sem ekkert gagn er í, nema síður sé. Og það er þá kannske meiningin að koma hælunum -tveimur í anda þeirra lækna, sem halda, að þau eigi að vera tvö. Svo munu aðrir halda, að það eigi bara að vera eitt hæli fyrir alla drykkjusjúklinga. Vafalaust ber þá að skoða þetta svo, og það vona ég að ráðherrann upplýsi, að fyrir ríkisstj. vaki nú að koma upp tveimur, nema þetta nýja hæli eigi bara að vera stækkun á Úlfarsá. Ég er yfirleitt ákaflega ófróður um þetta. En ég vil nú fylgja þessu frv., og ber þar tvennt til. Annars vegar það, að ég hef meðaumkun með þessum drykkjumönnum og vil reyna að gera þá aftur að nýtum mönnum í þjóðfélaginu. Og svo í öðru lagi hitt, að þriggja ára reynsla er búin að sýna, að það þýðir ekki fyrir Alþ. að bjóða fram fé og ætla bæjarstjórninni í Reykjavík, eins og hún hefur verið skipuð, að sjá um framkvæmdina. Það er þýðingarlaust. Og það er fyrst og fremst það, sem gerir það að verkum, að ég fylgi frv. og vil þá heldur láta ríkið sjá nm það allt en ætla bænum að gera nokkurn hlut af því eins og hefur verið.



Herra forseti. Ég vil einungis geta þess, að ég svaraði ekki fsp. hv. þm. út af Úlfarsá vegna þess, að hún hvorki heyrir né hefur nokkru sinni heyrt undir mitt rn, og er mér að því leyti með öllu óviðkomandi. Úlfarsá og allar aðgerðir þar, síðan hún var tekin til þessara nota, hafa heyrt undir heilbrmrn. og gera það enn þá. Það er því ýmist núv. eða fyrrv. hæstv. heilbrmrh., sem verða að svara fsp. varðandi það mál. Hvort nokkur ágreiningur á sér stað um rekstur þess hælis milli sérfræðinga, um það er mér ókunnugt. Hitt veit ég, að það stóð alltaf til og var ákveðið, þegar löggjöfin var sett um þetta mál 1949, að hælin yrðu tvö. Annars vegar hæli hliðstætt því, sem nú er komið upp á Úlfarsá, og hins vegar önnur hæli, ég sagði, að þau yrðu tvö, og þá á ég við, að þau yrðu tvenns konar, hælið á Úlfarsá, sem nú er, og svo hæli, sem sveitarstjórnir og ríki kæmu upp í sameiningu. Það hefur ekki orðið samkomulag milli ríkis og . sveitarstjórna um að koma upp slíku hæli, og ég tel það, alveg eins og ég taldi þá, mjög ósanngjarnt að ætlast til þess, að sveitarstjórnirnar taki þennan kostnað á sig. Það eina, sem e.t.v. mætti finna að í þessum efnum, er það, ef bæjarstjórn Reykjavíkur hefur einhvern tíma léð máls á því að reisa slíkt hæli. Hafi hún gert það, þá hefur hún gert það vegna þess, að ekki voru fjármunir til annars staðar frá til að koma því upp. Með l. frá 1949 var hins vegar efnt íil þess að safna fé til að koma upp þvílíku hæli. Það er að vísu ráðgert, að þáð yrði í sameiningu og samvinnu við sveitarsjóði, en reynslan sýnir, að það hefur safnazt svo mikið fé í þennan sjóð, að það er nóg til þess að hefja framkvæmdir með ríkisframlaginu einu. Og úr því að það fé er nóg og þar sem ríkið hefur hinar gífurlegu tekjur af áfengissölunni hvert einasta ár, þá verða allir að játa, að það væri mjög úr vegi að fara að leggja sérstaka skatta á borgarana í Reykjavík til þess að koma hælinu upp. Það eina sanngjarna og eðlilega er, að ríkið standi undir þessum kostnaði. Þess vegna er þetta frv. fram komið, og mér skilist, að um það sé nokkurn veginn samkomulag og að það sé meira vegna þess, að minn ágæti vinur vilji hrista úr klaufunum, ef svo nú segja, heldur en að ætla að stangast á móti málinu, sem hann heldur uppi þessu málþófi hér í deildinni.